Каменномостдэсхэм къыхалъхьэ
Каменномост дэт курыт школ №3-м екIуалIэ еджакIуэхэм я мызакъуэу, егъэджакIуэхэми фащэ хэха яIэ хъуащ.
И пэкIи и гугъу фхуэтщIауэ щытащ фащэ зыд фирмэхэм я IэщIагъэлIхэмрэ адэ-анэхэмрэ я зэIущIэ Дзэлыкъуэ район администрацэм щекIуэкIауэ зэрыщытам. Абы ипкъ иткIэ, дэрбзэрхэм ирагъэкIуэкIа гъэлъэгъуэныгъэм IэужьыфI иIащ: фащэ зэмылIэужьыгъуэхэм я тыншагъымрэ я дахагъыу дамрэ итхьэкъуа школ унафэщIым жэрдэм къыхилъхьащ егъэджакIуэхэри я къулыкъум хуэфащэу екIуу хуэпауэ щытын зэрыхуеймкIэ. Ар псоми къыдаIыгъащ. ЕгъэджакIуэ цIыхубзхэм папщIэ ягъэхьэзыра фащэ зэкIужхэм зи кIэр ямылейуэ кIэщIи, цIуугъэни яхэткъым. КIэстумрэ кIэрэ зэпыту, сэрэфаным плIэ къыщIэлъу — аращ нэхъыбэм нобэ ящыгъыр.
ЦIыхухъу егъэджакIуэхэри гулъытэншэ ящIакъым. Абыхэм папщIэ кIэстум зэфIэтхэмрэ щIыIутелъхэмрэ ирагъэд. Мы махуэхэм ахэри хьэзыр хъунущ.
Шэрэдж Дисэ.
